
[image: image1.png]



  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                                   Bucureşti, 27 mai 2014

                                   Pl-x 261/2014


AVIZ

asupra

propunerii legislative pentru modificarea şi completarea Normelor financiare pentru activitatea sportivă, aprobate prin Hotărârea Guvernului nr.1447/2007

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Normelor financiare pentru activitatea sportivă, aprobate prin Hotărârea Guvernului nr.1447/2007, trimisă cu adresa nr. Pl-x 261 din 5 mai 2014, înregistrată cu nr.4c-11/558 din 6 mai 2014.
Iniţiativa legislativă a fost respinsă de Senat, în şedinţa din 28 aprilie 2014, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare.
Iniţiativa legislativă are ca obiect de reglementare modificarea şi completarea Normelor financiare pentru activitatea sportivă, aprobate prin Hotărârea Guvernului nr.1447/2007, cu modificările şi completările ulterioare.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 27 mai 2014.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis cu adresa nr.559 din 2 aprilie 2014, conform căruia Guvernul nu susţine adoptarea iniţiativei legislative şi avizul negativ al Consiliului Legislativ, transmis cu adresa nr.31 din 15 ianuarie 2014.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât prin adoptarea prin lege a soluţiilor legislative propuse în prezenta iniţiativă legislativă s-ar încălca ierarhia actelor normative, fiind în prezenţa a două decizii de nivel diferit, care nu se pot contopi de la data intrării lor în vigoare.

Modificarea şi completarea unei hotărâri de Guvern se poate face numai printr-un act normativ cu aceeaşi forţă juridică, respectiv printr-o hotărâre a Guvernului, care este unica autoritate publică competentă să adopte, să modifice şi să completeze hotărâri de Guvern.
În raport de obiectul şi conţinutul reglementării, iniţiativa legislativă face parte din categoria legilor ordinare.
                
      VICEPREŞEDINTE,                          
                      SECRETAR,

                        NICOLAE CIPRIAN NICA                         CĂTĂLIN THEODOR NICOLESCU

Consilier parlamentar,

Rodica Penescu

